FI Euroopan unionin virallinen lehti C 90/25

MALTAN MENETTELY LIIKENNEOIKEUKSIEN JAKAMISEKSI

(2007/C 90/09)

Jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta annetun Euroopan parlamentin ja neuvoston asetuksen (EY) N:o 847/2004 6 artiklan mukaisesti Euroopan komissio julkaisee seuraavan kansallisen säädöksen, joka koskee liikennöintioikeuksien jakamista yhteisön lentoliikenteen harjoittajien kesken silloin, kun näitä oikeuksia rajoitetaan kolmansien maiden kanssa tehtyjen lentoliikennesopimusten nojalla

Yhteisön sisäiset liikenneoikeudet

Yhteisön lentoliikenteen harjoittajien pääsystä yhteisön sisäisen lentoliikenteen reiteille annetun neuvoston asetuksen (ETY) N:o 2408/92 vaatimusten mukaisesti lentoliikenteen harjoittaja, jolla on neuvoston asetuksen (ETY) N:o 2407/92 mukainen EY:n jäsenvaltion myöntämä liikennöintilupa, voi käyttää liikenneoikeuksia Maltan ja EY:n välisillä reiteillä.

Liikenneoikeudet Maltan ja EY:n ulkopuolisten maiden välillä

Ehdot täyttävien lentoliikenteen harjoittajien siviili-ilmailuhallinnon johtajalle osoittamat hakemukset saatavilla olevien liikenneoikeuksien käyttämiseksi hyväksytään automaattisesti, ellei nimettyjen lentoliikenteen harjoittajien tai lentovuorojen määrää ole kyseisten liikenneoikeuksien osalta rajoitettu.

Rajoitetut liikenneoikeudet, jotka on määritelty Maltan ja EY:n ulkopuolisten valtioiden kahdenvälisissä lentoliikennesopimuksissa, jaetaan jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta annetussa asetuksessa (EY) N:o 847/2004 säädettyjen vaatimusten mukaisesti.

(i) Hakukelpoisuus

Lentoliikenteen harjoittaja voi hakea liikenneoikeuksia, jos

— se voidaan omistussuhteittensa ja organisaationsa puolesta lukea yhteisön lentoliikenteen harjoittajaksi (asetuksen (ETY) N:o 2407/92 mukaiseksi),

— se täyttää asetetut turvallisuusvaatimukset ja on yhteisössä toimivaltaisten viranomaisten tosiasiallisessa valvonnassa ja

— se on sijoittautunut Maltalle.

(ii) Tavoitteet

Määrällisesti rajoitettuja liikenneoikeuksia jaettaessa Maltalla pyritään seuraaviin tavoitteisiin:

— korkea turvallisuuden ja ympäristön suojelun taso,

— kuluttajien edun maksimointi tarjoamalla kohtuuhintaisia, toimivia ja kilpailuun perustuvia lentoliikennepalveluja,

— palvelun jatkuvuus,

— Maltan matkailualan kehittäminen sekä

— maantieteellisen eristyneisyyden minimointi ja kansainvälisten yhteyksien maksimointi.

(iii) Menettelyn avoimuus

Rajoitettujen liikenneoikeuksien jakamisessa noudatetaan menettelyä, jolla varmistetaan, että kaikki tahot, joiden perusteltua etua asia koskee, voivat esittää kiinnostuksensa liikenneoikeuksia kohtaan. Tästä syystä tiedot menettelyistä ja rajoitettujen liikenneoikeuksien saatavuudesta päivitetään säännöllisesti siviili-ilmailuhallinnon verkkosivuilla. Lisäksi pääjohtaja tiedottaa verkkosivuilla julkisesti kaikista suunnitteilla olevista kahdenvälisistä lentoliikenneneuvotteluista. Liikenneoikeuksien myöntämispäätökseen tyytymättömät lentoliikenteen harjoittajat voivat valittaa päätöksestä liikenneoikeuksien valituslautakuntaan.

(iv) Syrjimättömyys

Liikenneoikeuksia voivat hakea kaikki sellaiset lentoliikenteen harjoittajat, joilla on asetuksen (ETY) N:o 2407/92 mukainen EY:n jäsenvaltion myöntämä lentotoimintalupa ja liikennöintilupa, ja jotka ovat sijoittautuneet Maltalle.

Valinnassa otetaan huomioon muun muassa seuraavat seikat: reitin erityispiirteet ja erityisesti sen mahdollisuudet tukea matkailun kehitystä Maltalla, mahdollisuudet helpottaa Maltan ja kolmansien maiden välistä kauppaa, ehdotetun palvelun laatu, palvelun hinta/laatu-suhde asiakkaiden näkökulmasta sekä reitille tehdyt ja tehtävät investoinnit.

(v) Myönnettyjen liikenneoikeuksien käytön seuranta ja oikeuksien uudelleenjakaminen

Liikenneoikeuksia ei voi siirtää lentoliikenteen harjoittajien välillä. Siviili-ilmailuhallinnon johtaja voi peruuttaa liikenneoikeudet. Liikenneoikeuksien haltijan on aloitettava liikennöinti kohtuullisen ajan kuluessa. Muussa tapauksessa se menettää oikeudet, ellei se pysty osoittamaan, että viive johtuu siitä riippumattomista poikkeuksellisista olosuhteista.

(vi) Menettely

Kun liikenneoikeuksien määrää on rajoitettu ja niistä voivat olla kiinnostuneita useat lentoyhtiöt noudatetaan seuraavaa menettelyä:

(1) Tietystä reitistä kiinnostuneen lentoliikenteen harjoittajan on esitettävä pääjohtajalle erikseen ja nimenomaisesti kyseistä reittiä koskeva hakemus.

(2) Liikenteen jatkuvuuden turvaamiseksi etusija annetaan reitillä jo toimivalle lentoliikenteen harjoittajalle, mikäli tämä pystyy edelleen tosiasiallisesti käyttämään myönnettyjä oikeuksia.

(3) Jos uusia hakemuksia saadaan samalle (uudelle) reitille kahdelta tai useammalta lentoliikenteen harjoittajalta, valitaan parasta palvelua tarjoava lentoliikenteen harjoittaja, ja se saa jatkaa oikeuksien käyttöä niin kauan kun se tosiasiallisesti käyttää niitä.

(4) Ellei kyse ole ennakoimattomista olosuhteista tai lentoliikenteen harjoittajasta riippumattomista syistä, lentoliikenteen harjoittaja, joka ei jonkin yksittäisen vuoden tai aikataulukauden aikana pysty ylläpitämään kaikkia palveluja, joita varten se oli hakenut liikenneoikeuksia, saa sakkopisteitä, jos se hakee uudelleen samalle reitille seuraavan vuoden tai aikataulukauden liikenneoikeuksia; lentoliikenteen harjoittaja voi myös menettää kokonaan oikeutensa liikennöidä kyseisellä reitillä.

(5) Kausiluonteisesti lentoliikennettä tietyllä reitillä harjoittavan lentoliikenteen harjoittajan ei katsota lopettaneen toimintaansa kauden päättyessä eikä se menetä oikeuttaan liikennöidä kyseisellä reitillä, ellei se keskeytä toimintaansa yli 12 kuukauden jaksoksi.

(6) Huomioon otetaan myös reitillä käytettävä kalusto ja tarjottavan palvelun laatu.

(7) Harkitessaan päätöstä rajoitettujen liikenneoikeuksien myöntämisestä johtaja ilmoittaa asiasta kyseisille lentoliikenteen harjoittajille, jotta niillä on mahdollisuus esittää näkemyksensä asiasta kahdenkeskisesti.

(8) Johtaja ilmoittaa myönteisestä tai kielteisestä päätöksestään asianosaisille 30 päivän kuluessa edellä tarkoitetun kuulemisen päättymisestä.

(vii) Maksut

Liikenneoikeuksista (reittihyväksynnästä) peritään maksu, josta säädetään Maltan siviili-ilmailuasetuksessa (lentoliikenteen lupamaksut) (Civil Aviation (Air Transport Licensing)(Fees) Regulations, 2004 — Legal Notice 429/2004).

Hakulomake

Hakemus lentoliikenteen harjoittamiseksi tietyllä reitillä tehdään lomakkeella, joka on saatavissa Maltan siviili-ilmailuhallinnon verkkosivuilta seuraamalla polkua Air Transport Section –> Forms and Circulars.

Sovellettava lainsäädäntö

Civil Aviation Act 1972 (sellaisena kuin se on muutettuna) — Luku 232

Civil Aviation (Air Transport Licensing) Regulations, 2004 — LN 78/2004

Civil Aviation (Air Transport Licensing)(Fees) Regulations, 2004 — LN 429/2004

Civil Aviation (Distribution of Traffic Rights) Regulations, 2007 — LN 23/2007

EY:n asetukset (ETY) N:o 2407/92, (ETY) N:o 2408/92, (EY) N:o 847/2004.

J. SULTANA Pääjohtaja Siviili-ilmailuhallinto 26. helmikuuta 2007